[תֵּדַע בְּנִי כִּי צוּר]



	
	[תֵּדַע בְּנִי כִּי צוּר]
	







ארגוזה – והוא בערבי שם כל שיר שחרז חציו מחרז סופו והוא הנקרא בלשוננו ״שיר חרוז״.






תֵּדַע בְּנִי כִּי צוּר יְצָרָךְ נוֹרָא

לָכֵן יְרָא אוֹתוֹ וְחֻקָּיו שָׁמְרָה

וּתְהִי בְּכָל מִפְעָל וְכָל מַאְמָרָה

מִלִּבְּךָ עַל לִבְּךָ מִשְׁמָרָה

חַרְצֹב זְדוֹנָךְ מִמְּךָ הַתִּירָה

וּנְטַע מְקוֹמוֹ תֹּם וְאָוֶן עָקְרָה

הַוַּת רְמִיָּה מִמְּעוֹנָךְ בַּעְרָה

כִּי מִלְּפָנִים אֵת־אֲנָשִׁים דָּקְרָה

אַל בַּחֲדָרִים חֶטְאֲךָ תַּסְתִּירָה

כִּי אֵין לְאִישׁ מֵעֵין אֱלֹהִים סִתְרָה

הוֹדֵה וְשׁוּב מֵחֵטְא לְאֵל וּלְנִבְרָא

כִּי שָׁב וּמוֹדֶה נָעֲמוּ לַמּוֹרָא

בַּקֵּשׁ אֱמֶת וּבְעַד צְדָקָה חָתְרָה

כִּי הָאֱמֶת חַיִּים וְצֶדֶק אוֹרָה

אַוַּת לְבָבָךְ וַחֲמָתָךְ גַּעְרָה

וֶהְיֵה לְדַל מַשְׂכִּיל וְלַמָּךְ עֶזְרָה

נַחֵם אֲבֵלִים וֶאֱמוּנִים נָצְרָה

וּגְמוֹל חֲסָדִים וְעַנְוָה אָזְרָה

מֵתִים לְוֵה וּבְכֵה וְחוֹלִים בַּקְּרָה

וַעְגֹם לְאֶבְיֹנָךְ בְּנֶפֶשׁ מָרָה

וּקְרָא יְמוֹתֶיךָ בְּדִבְרֵי תוֹרָה

וּדְרֹשׁ בְּתַלְמוּדָה וּבִין בַּמִּקְרָא

אִם לָחֳלִי רַע נַפְשְׁךָ נִמְסָרָה

קַבֵּל וְתוֹכַחַת אֵל וְאִם נֶעְכָּרָה

וּבְבוֹא מְהוּמָה רוּץ אֵל הַעְתִּירָה

וּשְׁמוֹ בְּטוֹב וָרַע לְטוֹבָה זָכְרָה

וּבְשׁוּרְךָ נֹגֵשׂ בְּחוֹב הוֹן אָגְרָה

וּבְזָר אֲשֶׁר נִתְפַּשׂ בְּחֵטְא הִוָּסְרָה

תֵּן לַאֲשֶׁר יָדוֹ מְזוֹן פִּיו חָסְרָה

כִּי יַד אֱלֹהֶיךָ לְךָ הֶעְשִׁירָה

אַךְ אֵת אֲשֶׁר תִּתֵּן בְּמִשְׁפָּט פַּזְּרָה

וּבְדָת, וְרֹב חֵילָךְ לְךָ הַשְׁאִירָה

כִּי אִם תְּפַזֵּר כֹּל וְלֹא תוֹתִירָה

תִּדַּל וְתִשָּׂכֵר לְזָר בַּאְגוֹרָה

אִם תֶּאֱהַב אַהְבַת אֲנָשִׁים שָׁבְרָה

רוּחָךְ לְעַם אֶרֶץ וְאִישִׁים פָּאְרָה

וּגְמוֹל מְהֵרָה וְעַל רַע אַחְרָה

תַּגְמוּל, וְכָל־הַיּוֹם שְׁלוֹמִים שַׁחְרָה

וּזְנַח רְעוּת רוּחַ וְהָסֵר עֶבְרָה

מִלִּבְּךָ וּבְרַח לְךָ מִתִּגְרָה

מֵרִיב לְשׁוֹנוֹת עוּף כְּבַעַל אֶבְרָה

וּבְבֵית כְּלוּא פִיךָ לְשׁוֹנָךְ אָסְרָה

וּשְׂנָא שְׁלֹשָׁה: פֶּה מְדַבֵּר סָרָה

וּדְבַר לְשׁוֹן פּוֹתֶה וְדִבְרֵי זָרָה

מַהְלַל עֲמִיתָךְ בֵּין אֲנָשִׁים בַּשְּׂרָה

וּבְלִבְּךָ מוּמוֹ וְדָפְיוֹ קָבְרָה

כַּפֵּר לְרֵעֶךָ מְרִי וַעְצָרָה

כִּי אִישׁ אֲשֶׁר לֹא יֶחֱטָא לֹא נִבְרָא

אַל תַּעֲלֵם מֵאָח לְעִתּוֹת צָרָה

וַעְנֵה מְדֻכָּא יוֹם בְּשִׁמְךָ יִקְרָא

טוֹבָה לְאִישׁ שׂוֹנֵא בְּפֶה דַבֵּרָה

וּבְקִרְבְּךָ מִמַּעֲשָׂיו הִשְׁתַּמְּרָה

וַאְשֶׁר לְךָ יַעַשׂ בְּלִבְּךָ נָטְרָה

וּבְעֵת אֲשֶׁר תִּמְצָא לְהָרְגוֹ מַהְרָה

מַמְרֵה גְבִיר יָדוֹ בְּעַמּוֹ עָצְרָה

חָטָא, וְאֶת נַפְשׁוֹ לְמָוֶת הֶעְרָה

לִפְנֵי מְלָכִים חֶלְקְךָ הַכִּירָה

וּשְׁבָה בְּשֵׁפֶל תַּעֲלֶה אֶל מִשְׂרָה

בִּיקָר אֱכוֹל וּשְׁתֵה וְלֹא אֶל שָׁכְרָה

וּלְבַשׁ לְשֵׁם וּקְנֵה לְהֶדֶר (בֵּית) דִּירָה

לִמְלַאכְתְּךָ בִּשְׁכַב עֲצֵלִים עוּרָה-

שַׁחַר, וּמָתְנַיִם לְעָמָל חָגְרָה

וּבְסַחֲרָךְ מִסְחַר נְקִיִּים סַחְרָה

וּבְעֵת אֲשֶׁר תָּחֵל בְּדָבָר גָּמְרָה

בִּפְנֵי אֱנוֹשׁ וּבְמִפְעֲלוֹתָיו תּוּרָה

סוֹדָיו, וְאִם נַפְשׁוֹ עֲלֵיהֶם סָגְרָה

אַל תַּאֲמֵן כָּל אִישׁ וְלֹא כָל אִמְרָה

וּדְבַר אֲשֶׁר תִּשְׁמַע בְּלִבָּךְ חָקְרָה

הַחְרֵשׁ בְּהַצּוֹת סוֹרֲרִים עַל דִּבְּרָה

יֹאמְרוּ לְךָ הוֹכַח עֲלֵי אִישׁ הִמְרָה

הַמְעֵט אֲמָרֶיךָ וְאֵת כָּל סִפְרָה

פַּלֵּס, וְעֵת תֹּאמַר בְּמִשְׁקָל אָמְרָה

הָקֵץ בְּנִי וּשְׁתֵּי שְׁכוּנוֹת שׁוּרָה

בָּעִיר, בְּזֹאת מִסְפֵּד וּבָזֹאת זִמְרָה

רוֹאֶה בְּקִרְיָה צָהֳלָה וַחְבוּרָה

יָגוֹן וּפֵרוּד אַחֲרֵיהֶם גּוּרָה

רוֹאֶה אֲשֶׁר יָגַע וְיָדוֹ עָשְׁרָה

קַנֵּא וְלַעְשׂוֹתָךְ כְּמוֹתוֹ נַהְרָה

רוֹאֶה בְּדוֹרוֹ תָּם וּבַעַל יִשְׁרָה

אִם לֵב לְךָ עָלָיו תְּהִי בָּךְ יִתְרָה

רוֹאֶה בְּעַפְעַפֵּי חֲבֵרוֹ שַׂעְרָה

אֵיךְ תַּעֲלִים אִישׁוֹנְךָ עַל קוֹרָה

כִּתְפוֹר קְרָעִים אֶת זְמַנָּךְ תָּפְרָה

כִּצְרוֹר זְהוּבִים עַל חֲבֵרְךָ צוּרָה

כִּקְשׁוֹר עֲדָיִים אֶת עֲצָתְךָ קָשְׁרָה

כֶּאְסוֹר מְלָכִים סוֹד לְבָבָךְ אָסְרָה

כִּשְׁבוֹר חֲרָשִׂים יִצְרְךָ שַׁבֵּרָה

כִּנְעוֹר שְׂמָלוֹת מִמְּרִי הִתְנַעְרָה

כַּעְבוֹר שְׂעָרוֹת צוֹק בְּחָכְמָה עָבְרָה

כִּפְתוֹר חֲלוֹם פִּלְאֵי עֲלוּמוֹת פָּתְרָה

כִּבְחוֹר בְּדוֹלַח אִישׁ לְחֶבְרָה בָּחְרָה

כִּגְדוֹר עֲלֵי צֹאן עַל נְוָתָךְ גָּדְרָה

כֶּאְצוֹר פְּרִי קַיִץ מְלִיצוֹת אָצְרָה

כִּצְבוֹר עֲפַר אֶרֶץ מְזִמּוֹת צָבְרָה

כִּגְזוֹר סְפִינָה יָם גְּדוֹלוֹת גָּזְרָה

כִּבְתוֹר אֲרִי שֶׂה לֵב מְשַׂנְאִים בָּתְרָה

כִּקְצוֹר יְדֵי מֵת יַד מְרֵעִים קָצְרָה

וּרְדוֹף רְצוֹן הָאֵל כְּצִיר עַל בִּכְרָה

וּכְמוֹ מְתֵי תִקְוָה לְאֵל שַׂבֵּרָה

וּכְמוֹ בְנֵי עֶלְיוֹן אֱמֶת סַפֵּרָה

שָׁלְמוּ מְאַת בַּיִת בְּחִבּוּר שִׁירָה

בָּהֶם מְאַת מִצְוָה כְּשֶׁמֶשׁ זָהְרָהּ

אִם נַפְשְׁךָ עַל נַפְשְׁךָ יָקְרָה

שִׂימֵם לְטוֹטָפוֹת וְלָאַזְכָּרָה

וּרְחַשׁ בְּטוּרֵיהֶם לְרֹאשׁ אַשְׁמוּרָה

יִהְיוּ לְלִוְיַת חֵן לְךָ וָעְטָרָה.









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/39130